


NOTA DE FUNDAMENTARE
la proiectul Ordinului ministrului mediului privind aprobarea Ghidului metodologic 
privind elaborarea planurilor de management pentru arii naturale protejate
                           
	1. Denumirea sau numele autorului și, după caz, a/al participanților la elaborarea proiectului actului normativ

	 Proiectul Ordinului ministrului mediului privind aprobarea Ghidului de elaborare a planurilor de management pentru arii naturale protejate este elaborat de către Direcția politici în domeniul conservării naturii și biosecurității, Ministerul Mediului, cu suportul proiectului „Îmbunătățirea managementului ariilor protejate din Republica Moldova prin dezvoltarea instituțională, consolidarea capacităților și restaurarea habitatelor” finanțat de Agenția Austriacă pentru Dezvoltare (ADA), ca parte a Parteneriatelor Internaționale Austria și implementat de AO Societatea Ecologică „Biotica” și AO EcoContact. 

	2. Condițiile ce au impus elaborarea proiectului actului normativ

	Proiectul actului normativ a fost elaborat în temeiul prevederilor art.19 alin. (2) lit. e) din Legea nr.1538/1998 privind fondul ariilor naturale protejate de stat (Monitorul Oficial al Republicii Moldova din 16.07.1998, nr.66-68, art.442), art.16 din Legea nr.100/2017 cu privire la actele normative (Monitorul Oficial al Republicii Moldova, 2018, nr.7-17, art.34), și pct. 9, subpct. 2) și 11) din Regulamentul cu privire la organizarea şi funcționarea Ministerului Mediului, aprobat prin Hotărârea Guvernului nr. 145/2021 și în contextul necesității consolidării cadrului instituțional și metodologic privind managementul ariilor naturale protejate. 
Planurile de management sunt importante pentru protejarea speciilor și habitatelor naturale conform Convenției privind conservarea vieții sălbatice și a habitatelor naturale din Europa (Convenția de la Berna, 1979), precum și a Directivei 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (Directiva Habitate) și a Directivei 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (Directiva Păsări), inclusiv, pentru asigurarea faptului că acestea sunt supuse unor măsuri de conservare adecvate pentru a atinge niveluri de conservare satisfăcătoare.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Sistemul național de arii protejate, reglementat prin Legea nr. 1538/1998 privind fondul ariilor naturale protejate de stat, acoperă principalele ecosisteme de păduri, stepe, lunci și ecosisteme petrofite, și include 12 categorii de arii protejate, unele conforme standardelor IUCN. În prezent, suprafața totală a ariilor protejate este de aproximativ 189 386 ha (5,61% din teritoriul țării). Crearea Rețelei Emerald (61 de situri ce acoperă 277,2 mii ha - 8,1% din teritoriu) integrează eforturile naționale cu angajamentele internaționale, protejând 154 de specii și 38 de tipuri de habitate de interes conservativ major. Ariile de importanță avifaunistică (11) oferă refugii pentru specii rare și migratoare, contribuind la conectivitatea ecologică, menținerea calității apei și stabilitatea populațiilor. 
Unele arii protejate au planuri de management elaborate în perioade și în condiții diferite, ceea ce determină diferențe în structura și conținutul acestora. În acest context, aprobarea proiectului de act normativ va contribui la instituirea unui cadru metodologic unitar, la consolidarea managementului ariilor naturale protejate și la aplicarea unor standarde uniforme în domeniul conservării biodiversității.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi
Proiectul urmărește instituirea unui cadru metodologic unitar pentru elaborarea, revizuirea și implementarea planurilor de management pentru ariile naturale protejate. 
Obiectivele proiectului sunt următoarele:
· aprobarea Ghidului de elaborare a planurilor de management pentru ariile naturale protejate;
· stabilirea unei structuri unitare a planurilor de management;
· reglementarea etapelor obligatorii ale procesului de elaborare și consultare a planurilor de management;
· integrarea abordării participative prin implicarea autorităților publice, comunităților locale, proprietarilor de terenuri, gestionarilor de resurse naturale și altor factori interesați;
· includerea măsurilor de conservare a biodiversității și adaptare la schimbările climatice;
· stabilirea cerințelor minime privind evaluarea presiunilor și amenințărilor asupra ariilor naturale protejate;
· introducerea unor cerințe privind monitorizarea implementării planurilor de management și evaluarea eficienței managementului;
· promovarea utilizării unor indicatori standardizați și a unui sistem unitar de colectare și analiză a datelor.

	3.2. Opțiunile alternative analizate și motivele pentru care acestea nu au fost luate în considerare

	În procesul elaborării proiectului a fost analizată opțiunea elaborării și promovării unor recomandări metodologice fără caracter normativ. Această opțiune a fost analizată, însă nu a fost selectată deoarece recomandările fără caracter normativ nu ar asigura aplicarea uniformă a cerințelor metodologice de către toate autoritățile și entitățile implicate în elaborarea planurilor de management. În lipsa unui act administrativ de aprobare, utilizarea acestora ar avea caracter facultativ și ar putea conduce la menținerea practicilor neuniforme.
În urma analizei situației, s-a convenit că aceasta este soluția cea mai eficientă și proporțională pentru asigurarea unei abordări metodologice unitare în procesul de elaborare și actualizare a planurilor de management ale ariilor naturale protejate.

	4. Analiza impactului de reglementare 

	4.1. Impactul asupra sectorului public
Proiectul va avea un impact pozitiv asupra sectorului public prin consolidarea cadrului instituțional privind administrarea ariilor naturale protejate, eficientizarea procesului de planificare și management, îmbunătățirea coordonării dintre autoritățile competente, standardizarea proceselor de elaborare și evaluare a planurilor de management și facilitarea monitorizării și raportării datelor privind biodiversitatea.

	4.2. Impactul financiar și argumentarea costurilor estimative
Aprobarea proiectului de ordin nu implică cheltuieli suplimentare.

	4.3. Impactul asupra sectorului privat
Proiectul de ordin nu generează impact negativ direct asupra sectorului privat și nu introduce obligații sau costuri suplimentare de conformare pentru operatorii economici. Impactul estimat este indirect și pozitiv, prin asigurarea unui cadru metodologic clar pentru elaborarea planurilor de management ale ariilor naturale protejate, contribuind astfel la creșterea transparenței și la reducerea riscurilor de neconformare pentru activitățile economice desfășurate în aceste zone.

	4.4. Impactul social
Proiectul de ordin are un impact social pozitiv, prin contribuția la îmbunătățirea managementului ariilor naturale protejate și implicarea mai eficientă a factorilor interesați, inclusiv a comunităților locale. Aplicarea ghidului va sprijini creșterea nivelului de informare și participare publică în procesul de elaborare a planurilor de management, precum și promovarea utilizării durabile a resurselor naturale, fără a genera efecte negative asupra populației sau grupurilor sociale.



4.4.1. Impactul asupra datelor cu caracter personal
Proiectul de ordin nu implică prelucrarea datelor cu caracter personal și nu introduce măsuri care să afecteze colectarea, stocarea sau utilizarea acestora. 

4.4.2. Impactul asupra echității și egalității de gen
Proiectul de ordin nu generează efecte diferențiate asupra femeilor și bărbaților și nu implică riscuri de discriminare pe criterii de gen. Aplicarea ghidului promovează participarea egală a tuturor factorilor interesați în procesul de elaborare a planurilor de management, contribuind la asigurarea echității și a accesului nediscriminatoriu la informație și la procesele decizionale.


	4.5. Impactul asupra mediului
Proiectul de ordin are un impact pozitiv asupra mediului, în special asupra conservării biodiversității și a speciilor protejate. Aprobarea ghidului va asigura aplicarea unei abordări unitare în identificarea, evaluarea, gestionarea și conservarea habitatelor naturale, ecosistemelor și a speciilor de floră și faună sălbatică.
Implementarea ghidului va contribui la îmbunătățirea evaluării stării de conservare a biodiversității, la reducerea presiunilor și amenințărilor asupra acesteia, precum și la protecția eficientă a speciilor incluse în Cartea Roșie a Republicii Moldova (ediția a 3-ia), inclusiv specii de păsări sălbatice, mamifere, amfibieni, pești și floră sălbatică - rare sau periclitate.

	4.6. Alte impacturi și informații relevante

	Proiectul de ordin nu generează alte impacturi semnificative asupra economiei, pieței muncii sau asupra altor sectoare relevante. Se estimează că aplicarea ghidului va contribui indirect la consolidarea capacităților instituționale în domeniul conservării naturii și la îmbunătățirea procesului decizional, prin utilizarea unor instrumente metodologice clare și fundamentate științific. De asemenea, proiectul sprijină promovarea educației ecologice și a conștientizării publice privind importanța protecției mediului și a utilizării durabile a resurselor naturale.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională
Proiectul de ordin nu are ca obiect transpunerea directă a unor acte juridice ale Uniunii Europene în legislația națională, fiind un instrument metodologic de aplicare a cadrului normativ existent.

	5.2. Măsuri normative care urmăresc crearea cadrului juridic intern necesar pentru implementarea legislației UE

	Proiectul nu transpune în mod direct prevederile legislației Uniunii Europene, însă contribuie la consolidarea cadrului instituțional necesar implementării acquis-ului Uniunii Europene în domeniul protecției naturii și conservării biodiversității, inclusiv în perspectiva instituirii și gestionării rețelei Natura 2000.

	6. Avizarea și consultarea publică a proiectului actului normativ

	În conformitate cu prevederile art. 9 din Legea nr. 239/2008 privind transparența în procesul decizional, la data de 09.06.2026 a fost plasat pe pagina Particip.gov.md anunțul privind inițierea elaborării proiectului de ordin (https://particip.gov.md/ro/document/stages/proiectul-ordinului-ministrului-mediului-cu-privire-la-aprobarea-ghidului-metodologic-privind-elabor/16874) și pe pagina Ministerului Mediului la compartimentul „Transparență decizională” rubrica „Consultări Publice”  (https://mediu.gov.md/ro/consultari-publice). 
În conformitate cu art. 32 alin. (1)-(3) din Legea nr.100/2017 cu privire la actele normative, proiectul de lege va fi transmis spre avizare autorităților publice și instituțiilor interesate. 
La data de 11.08.2026 a fost plasat pe pagina Particip.gov.md anunțul privind consultările publice privind elaborarea proiectului de ordin (https://particip.gov.md/ro/document/stages/proiectul-ordinului-ministrului-mediului-cu-privire-la-aprobarea-ghidului-metodologic-privind-elabor/16874) și pe pagina Ministerului Mediului la compartimentul „Transparență decizională” rubrica „Consultări Publice”  (https://mediu.gov.md/ro/consultari-publice).
Rezultatele avizărilor și consultărilor publice vor fi expuse în Sinteza obiecțiilor și propunerilor.

	7. Concluziile expertizelor

	Proiectul Ordinului va fi remis Ministerului Justiției pentru expertiză juridică în conformitate cu art. 37 din Legea nr. 100/2017 cu privire la actele normative după avizarea și consultarea publică al proiectului de ordin. Informația privind rezultatele expertizei va fi inclusă după recepționarea raportului de expertiză juridică. 

	8. Modul de încorporare a actului în cadrul normativ existent

	Proiectul de ordin se încorporează în cadrul normativ existent din domeniul protecției mediului și conservării biodiversității, fiind elaborat în vederea asigurării unui cadru metodologic unitar pentru elaborarea și revizuirea planurilor de management ale ariilor naturale protejate.
Adoptarea proiectului de ordin nu implică modificarea sau abrogarea altor acte normative și nu necesită elaborarea unor acte normative suplimentare pentru implementarea prevederilor acestuia.
Prevederile ghidului aprobat prin ordin urmează a fi aplicate în coroborare cu cadrul normativ existent în domeniul ariilor naturale protejate și al conservării biodiversității.

	9. Măsurile necesare pentru implementarea prevederilor proiectului actului normativ

	Aplicarea prevederilor ordinului presupune utilizarea Ghidului aprobat drept document metodologic pentru organizarea și desfășurarea procesului de elaborare și revizuire a planurilor de management ale ariilor naturale protejate, inclusiv pentru asigurarea unei abordări unitare privind structura, conținutul și procesul de planificare a managementului acestora.
Capacitățile instituționale, materiale și umane necesare implementării vor fi asigurate în limitele resurselor disponibile ale autorităților și instituțiilor responsabile, inclusiv prin valorificarea expertizei tehnice existente și, după caz, prin atragerea suportului proiectelor de asistență tehnică și cooperare externă în domeniul conservării biodiversității.
Implementarea prevederilor ordinului nu implică cheltuieli financiare suplimentare imediate din bugetul de stat, iar activitățile aferente aplicării acestuia se vor realiza în limitele alocațiilor aprobate autorităților și instituțiilor responsabile, conform cadrului normativ aplicabil.



